Ha bort iszom, vidám vagyok
Ha bort iszom, vidám vagyok,
Danolhatok, kaczaghatok.
          Megcsókolgatom,
          Kökényszemű galambom.

Ha véle csókolódhatom,
Megenyhül minden bánatom.
          Hej, haj, csókra csók!
          Kerüljenek a kancsók.

Nem sirok én azért soha,
Ha béfed a sirom moha.
          Eb sir, haja, hó!
          Elég, ha sir a kancsó.

Mondják, hogy a fagyos halál,
Elébb, utóbb reám talál.
          Eb fél, ha mondom;
          Halálra semmi gondom.

Igy élem én le napjaim,
Boromba fojtva gondjaim.
          A bú nem jön rám,
          Ha töltve van kulacskám.
Népköltészet